મિત્રો સાથે લડવું હશે ત્યારે લડી લેશે, જરાય કચાશ નહિ રાખે; પણ પછી જરૂર પડ્યે એ મિત્રનું કામ પણ એટલા જ દિલથી કરશે. એમાં પણ પાછી પાની નહિ કરે. ઉમાશંકર એકવાર તેમને ત્યાં ગયેલા. રઘુવીર ત્રીજા માળે રહે. પેટના દુઃખાવાના કારણે ઉમાશંકર દાદર ચડી શકે એમ નહોતા. રઘુવીર તેમને ઊંચકીને ઉપર લઈ ગયેલા. (કેટલું બધું જ્ઞાન રઘુવીર ઊંચકી શકે છે!) રાવજી મૃત્યુની નજીક સરકી રહ્યો હતો ત્યારે રઘુવીરે શબ્દાર્થમાં કહી શકાય એવી ચાકરી કરેલી. રાવજીના મોટાભાઈ બનીને માંદગીમાં ખડે પગે ઊભા રહેલા.